27.12.2022
ET
Euroopa Liidu Teataja
C 493/157 Kolmapäev, 8. juuni 2022
26. väljendab heameelt laevaomanike tasusid käsitlevate uute eeskirjade üle ja loodab, et see ja protokolli muud parandused, sealhulgas ELi laevade võimalus lossida erandlikel asjaoludel oma saaki väljaspool Mauritaaniat asuvates sadamates, toovad kaasa olemasolevate kalapüügivõimaluste parema kasutamise tulevikus; 27. väljendab heameelt selle üle, et protokolli alusel kalastavate pelaagilisi traalnootasid kasutavate külmutustraalerite ja krevetilaevade liidu laevaomanikud peaksid mitterahalise tasuna jätkama abivajajatele kala jaotamise poliitikale kaasaaitamist, reserveerides 2 % oma ümberlaaditud või lossitud pelaagilisest saagist riiklikule kalajaotusettevõtjale (Société nationale de distribution de poisson), ning tunnustab seda; märgib, et kohaliku kala tarbimine on Mauritaanias suurenemas; kutsub komisjoni ja Mauritaania ametivõime üles tagama, et see panus jõuaks ka tegelikult elanikkonnani, mitte kalajahutehastesse; 28. rõhutab kohustust rakendada ILO põhimõtteid ja õigusi kõigi ELi laevadel töötavate kalurite suhtes, et kaotada diskrimineerimine tööhõives ja kutsealale pääsemisel; on seisukohal, et nende põhimõtete rakendamist tuleks jälgida; 29. väljendab heameelt selle üle, et ELi laevadel töötavad kvalifitseeritud Mauritaania meremehed ILO standarditele vastavate lepingute alusel, mis hõlmavad sotsiaalset kaitset; nõuab suuremaid jõupingutusi praktikantide töölevõtmiseks, et suurendada kvalifitseeritud isikute arvu valdkondlikus programmis; 30.
kutsub komisjoni üles lisama ELi ja Aafrika partnerlusse olulise elemendina säästva kalapüügi partnerluslepingud;
31. väljendab heameelt Mauritaanias ELi arenguabist rahastatavate projektide üle, nagu Promopeche, mille eesmärk on luua töökohti ja koolitada noori väikesemahulise kalapüügi valdkonnas; kutsub komisjoni üles parandama säästva kalapüügi partnerluslepingu ja ÜRO kestliku arengu eesmärkide kooskõla ja järjepidevust; 32. rõhutab, et püügitegevus, sealhulgas väikesemahuline püük, on Mauritaania majanduse jaoks oluline sektor ning hädavajalik, et tagada riigi majanduslik areng, toiduga kindlustatus ning eelkõige naiste ja noorte toitlustus- ja tööhõivevõimalused, samuti kaasav ja kestlik majanduslik areng kõigile; toetab seetõttu meetmeid, mille eesmärk on oluliselt suurendada kohalike osalejate, sealhulgas väikeste pereettevõtete ja rannikukogukondade vastupanuvõimet kliimamuutuste ja rannikuerosiooni tagajärgedele; rõhutab, et kalandusse tehtavad investeeringud peavad olema selgelt kooskõlas ÜRO kestliku arengu eesmärkidega ega tohi ohustada rannikukogukondade vajadusi; rõhutab, et uues lepingus ette nähtud rahalist toetust tuleks jagada viisil, mis arvestab rannikukogukondade põhjapaneva rolliga; 33. nõuab kohaliku ja piirkondliku majandusliku arengu edendamist ja nende rannikukogukondade tugevdamist, kes sõltuvad mereressurssidest ja peavad seega olema mere- ja rannikualade haldamisse täielikult kaasatud; tuletab meelde, et merede ja rannikualade bioloogilise mitmekesisuse taastamine toetab rannikukogukondi ning aitab kaasa kliimamuutuste leevendamisele ja nendega kohanemisele; rõhutab, et kogu rakendamisprotsessi vältel tuleb rannikukogukondadega järjepidevalt konsulteerida; 34. tunnistab, et toidu kättesaadavuse tagamiseks ELi tarbijatele sõltuvad turud ja tootjad teiste seas ka Mauritaaniast pärit kala impordist; 35. nõuab, et ELi edasised jõupingutused säästva kalapüügi partnerluslepingu raames keskenduksid Maailma Kaubandusorganisatsiooni ning muude rahvusvaheliste organite kahjulike ja jätkusuutmatute kalatoetuste kaotamisele, samuti nõuab erilise tähelepanu pööramist ebaseaduslikule kalapüügile; 36. nõuab, et Mauritaania ja seda ümbritseva piirkonna kalanduses järgitaks ja kohaldataks nõuetekohaselt ELi õigustikku, sealhulgas ELi kohtu otsuseid; 37. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele ning Mauritaania Islamivabariigi valitsusele ja parlamendile.